Knud Erik Kirkegaard (KF), 1998-12-02:
Den konservative ordfører, hr. Brian Mikkelsen, kan desværre ikke være til stede, og jeg skal derfor på hans vegne sige følgende: Det Konservative Folkeparti ser L 90 vedrørende ændringer i de tekniske erhvervsuddannelser som et fornuftigt forslag. Erhvervsuddannelserne har på nuværende tidspunkt desværre en række problemer i retning af uoverskuelighed og en ufleksibel struktur, og derfor er der behov for fornyelse. Fornyelsen vil samtidig sikre en større søgning og en højere kvalitet af uddannelserne.
Den nuværende opbygning af erhvervsuddannelserne indebærer, at de unge ved påbegyndelsen af uddannelsen skal tage stilling til, hvilket fag de ønsker at specialisere sig i.
Det har den uheldige virkning, at de unge har svært ved at overskue de mange valgmuligheder.
Den stigende søgning til 10. klasse er på mange punkter et udtryk for denne problemstilling.
Samtidig er samspillet mellem erhvervsuddannelserne, voksen- og efteruddannelsessystemet samt de videregående uddannelser ikke særlig godt.
Det Konservative Folkeparti finder det ønskværdigt, at det at vælge en erhvervsuddannelse ikke er ensbetydende med, at mulighederne for videre uddannelse også inden for andre retninger er lukket.
Det er vigtigt, at vores uddannelsessystem indeholder fleksible muligheder for anden eller videre uddannelse.
Det Konservative Folkepartis oplæg til finanslovforhandlingerne, »Balance med vækst«, indeholdt en model til ændringer af de tekniske erhvervsuddannelser, en model, der ligger tæt op ad L 90, og vi forholder os derfor positivt til forslaget.
Fornyelsen skal efter vores overbevisning ske, som ministeren ganske rigtig skriver i bemærkningerne til lovforslaget, så systemet bliver mere rummeligt både i bredden og i dybden, mere overskueligt og imødekommende samt mere fleksibelt.
Det Konservative Folkeparti ønsker at gøre systemet enkelt og overskueligt med færre indgange, hvor hver indgang fører til uddannelser, der indholdsmæssigt er beslægtede.
Det vil lette overblikket.
Samtidig vil brede fællesindgange forhåbentlig kunne tiltrække flere uafklarede unge og derigennem sikre et bredere rekrutteringsgrundlag.
Samtidig er det meget positivt, at det såkaldte vekselvirkningsprincip og praktikadgangsvejen for de praktisk orienterede unge bliver bibeholdt.
Erhvervsuddannelserne skal efter vores overbevisning opprioriteres, så de er ligeværdige med de gymnasiale uddannelser og er et fagligt attraktivt alternativ til gymnasiet, hhx og htx.
Det Konservative Folkeparti er samtidig meget tilfreds med, at uddannelserne opdeles i to trin, et grundforløb efterfulgt af et hovedforløb, hvor grundforløbet varer fra 10 til 60 uger.
Det er efter vores overbevisning meget vigtigt, at grundforløbet ikke bliver for langt og samtidig indeholder en obligatorisk og en valgfri del.
Med et grundforløb er det samtidig muligt at få afdækket forskellige muligheder inden for et fagligt fællesskab inden det egentlige uddannelsesvalg.
Derved bliver de tekniske erhvervsuddannelser et attraktivt alternativ til bl.a. 10. klasse.
Det er dog ikke acceptabelt, at et grundforløb på 10 uger kun kan gennemføres, når særlige forhold taler for det.
Det afgørende for såvel elevernes som branchernes fleksibilitet er, at der sikres en reel valgmulighed uden bureaukratiske barrierer.
Det Konservative Folkeparti synes, at det fremsatte lovforslag generelt indeholder en række tiltag, der vil styrke erhvervsuddannelsessystemet.
Forslaget indeholder en række tiltag, som sikrer, at det også i det næste årtusinde er de tekniske erhverv, som bidrager til udbygningen af vores velfærdssamfund.
Derfor forholder vi os positivt til forslaget og ser frem til udvalgsbehandlingen.
Så skal jeg lige afslutningsvis sige, at med hensyn til den debat, vi lige for et øjeblik siden havde omkring skolepraktikken, må det være et mål, at vi så hurtigt som overhovedet muligt gør skolepraktikken overflødig, for det er ikke den mest hensigtsmæssige uddannelsesform, man kan tænke sig.
Og så må jeg sige til hr. Anders Mølgaard, at når han taler om forenede konservative partier, så går jeg ud fra, at han ikke dermed mener Det Konservative Folkeparti.